На основу члана 14. Одлуке о финасирању потреба и интереса грађана у области спорта на територији општине Горњи Миланoвац („Службени гласник Општине Горњи Милановац“, број 26/2016) и Одлуке о буџету општине Горњи Милановац за 2017. годину („Службени гласник Општине Горњи Милановац“, број 26/2016), Општинска управа општине Горњи Милановац, расписује :

**Ј А В Н И К О Н К У Р С**

**ЗА ФИНАНСИРАЊЕ ГОДИШЊИХ ПРОГРАМА ИЗ ОБЛАСТИ СПОРТА ИЗ БУЏЕТА ОПШТИНЕ ГОРЊИ МИЛАНОВАЦ У 2017. ГОДИНИ**

**I - ОБИМ СРЕДСТВА КОЈА СЕ РАСПОРЕЂУЈУ КОНКУРСОМ**

Јавним конкурсом биће расподељена наменска средства буџета Општине Горњи Милановац у износу од укупно 27.000,000,оо динара за финансирање годишњих програма из области спорта локалним спортским организацијама.

Једној организацији у области спорта не може се одобрити више од 20% од укупне суме средстава, с тим да се трошкови програма којима се задовољавају потребе и интереси грађана у области спорта у општини Горњи Милановац морају најмање 15% односити на активности повезане са спортом деце.

**II - ПОДНОСИОЦИ ПРИЈАВЕ** могу бити искључиво спортске организације у статусу правног лица које:

1) су регистроване у складу са Законом;

2) су уписане у националну евиденцију у складу са Законом;

3) искључиво или претежно послују на недобитној основи, ако законом није другачије одређено;

4) имају седиште на територији општине Горњи Милановац;

5) су директно одговорне за припрему и извођење програма;

6) су претходно обављале делатност најмање годину дана;

7) испуњавају законом прописане услове за обављање спортских активности и делатности;

8) располажу капацитетима за реализацију програма.

**III - КАО НЕДОЗВОЉЕНЕ ОДБАЦИЋЕ СЕ ПРИЈАВЕ ПОДНОСИЛАЦА** који**:**

1) су у поступку ликвидације, стечаја и под привременом забраном обављања делатности;

2) имају блокаду пословног рачуна у тренутку закључења уговора о реализацији програма и пребацивања буџетских средстава на пословни рачун, пореске дугове или дугове према организацијама социјалног осигурања и

3) су у последње две године, правноснажном одлуком, кажњени за прекршај или привредни преступ у вези са својим финансијским пословањем, коришћењем имовине, раду са децом и спречавањем негативних појава у спорту.

**IV - ОБАВЕЗНА САДРЖИНА ПРЕДЛОГ ПРОГРАМА**

Подносиоци могу конкурисати за финансирање годишњих програма при чему предлог програма мора да садржи детаљне податке о:

1) носиоцу програма;

2) области у којој се остварује програм;

3) учесницима у реализацији програма и својству у коме се ангажују;

4) циљевима и очекиваним резултатима, укључујући које ће проблеме програм решити и којим групама популације и на који начин ће програм користити;

5) врсти и садржини активности и времену и месту реализације програма, односно обављања активности;

6) буџету програма, односно потребним новчаним средствима, исказаним према врстама трошкова и утврђеним обрачуном;

7) временском плану употребе средстава (временски период у коме су средства потребна и рокови у којима су потребна)

8) начин праћења реализације програма и процена резултата.

**V - КРИТЕРИЈУМИ ИЗБОРА:**

Одобриће се они програми који:

1. доприносе остварењу потреба и интереса грађана у области спорта у општини Горњи Милановац у складу са чланом 2. Одлуке о финасирању потреба и интереса грађана у области спорта на територији општине Горњи Миланoвац,
2. су од интереса за општину и реализује се на територији општине, осим програма припрема и учешћа на спортским такмичењима;
3. имају значајан и дуготрајан утицај на развој спорта општине;
4. чија реализација је планирана у текућој години.

**VI – НАЧИН И РОКОВИ ПОДНОШЕЊА ПРИЈАВА**

Пријава на Конкурс подноси се Општинској управи општине Горњи Милановац, закључно са 10. мартом 2017. године, на обрасцу (ОГМ1) уз који се обавезно прилаже:

1. предлог годишњег програма са одлуком надлежног органа подносиоца којом је одобрен,
2. изјава да не постоје препреке из става III Конкурса.

Пријава се подноси, у затвореној коверти са назнаком „ПРИЈАВА НА ЈАВНИ КОНКУРС ЗА ФИНАНСИРАЊЕ ПРОГРАМА У ОБЛАСТI СПОРТА-НЕ ОТВАРАТI“, препоручено поштом на адресу Таковска 2, 32300 Горњи Милановац или предајом на писарници Општине.

**VI - СТРУЧНА ОЦЕНА ПРОГРАМА И ОДЛУЧИВАЊЕ**

Одлуку о одобравању програма доноси Председник општине, на основу достављеног писаног и образложеног предлога посебне Комисије, која врши стручни преглед и оцену поднетих програма.

На званичној интернет страници општине Горњи Милановац објављује се:

- извештај о поднетим предлозима годишњих програма са траженим износом средстава;

- извештај о поднетим предлозима годишњих програма са износом одобрених средстава;

- годишњи извештај о реализовању свих одобрених програма.

Са носиоцем одобреног програма, Председник општине закључује уговор о финансирању, чији саставни део чине одобрени програм и финансијски план носиоца.

Носилац програма коме за реализацију буду одобрена мања средства од тражених, обавезан је да, најкасније у року од 8 дана од позива, усклади програм и план са висином додељених средстава и достави их Општинској управи, у противном ће се сматрати да је одустао од закључења уговора.

Уколико се носилац одобреног програма не одазове позиву за закључење уговора у року од осам дана од дана пријема позива, сматраће се да је одустао од предлога програма.

Непотпуни предлози програма се не враћају подносиоцу програма.

**VII - ПОТРЕБНИ ОБРАСЦИ** могу се преузети почев од 23.02.2017. године на званичној интернет презентацији Општине Горњи Милановац ([www.gornjimilanovac.rs](http://www.gornjimilanovac.rs)) у секцији КОНКУРСИ или на писарници Општинске управе општине Горњи Милановац, Таковска број 2, 32000 Горњи Милановац.

Особа за контакт: Слободанка Петровић, телефон 032/5150062

**ОПШТИНСКА УПРАВА ОПШТИНЕ ГОРЊИ МИЛАНОВАЦ**

|  |  |
| --- | --- |
| Број: 4-401-114/207  21.02.2017. године | НАЧЕЛНИК ОПШТИНСКЕ УПРАВЕ  Александар Јевтовић, с.р |